钦定古今图书集成/明伦汇编/闺媛典/第296卷 > 皇清二十九 > 陈尧州妻张氏
## 钦定古今图书集成/明伦汇编/闺媛典/第296卷 > 皇清二十九 > 陈尧州妻张氏

按《莱芜县志》：张氏，儒士陈尧州妻。归五年，州亡，遗孤瑞方二岁，氏年二十馀，矢志坚守。族姻怜之，谓岁祲子幼，或可改适。氏正色曰：“丈夫死日已不欲生，所不死者，恋兹藐孤，期延一线耳。彼言勿污吾耳。” 值兵荒，携孤儿迁徙流离，糟糠不厌。瑞长食饩母训未尝少宽。县令旌表。